Flemming Oppfeldt (V), 2003-05-22:
Da Venstres arbejdsmiljøordfører er blevet forhindret i at være til stede her i salen i dag, har jeg fået den ære at fremføre Venstres synspunkter.
Et godt arbejdsmiljø er et afgørende udgangspunkt for gode arbejdspladser.
I Danmark er der i de kommende år behov
for flere arbejdspladser.
For at det skal være så attraktivt som muligt at have et job, er det særdeles vigtigt for Venstre, at de danske arbejdspladser er så sikre som muligt.
I Venstre ønsker vi at opprioritere indsatsen for et godt arbejdsmiljø.
Regeringen har allerede haft travlt med at gennemføre beslutninger, der kan bidrage til at forbedre arbejdsmiljøet.
Der er aftalt en ny arbejdsskadereform.
Og Arbejdstilsynet er nu i fuld gang med at prioritere indsatsen, så vi fremover i højere grad retter blikket mod de arbejdsmiljømæssigt ringeste arbejdspladser.
Derudover har vi afsat ekstra midler
til forskning.
I 2002 udpegede arbejdsmarkedets parter i det såkaldte prioriteringsudvalg fire områder, hvor der var behov for en særlig indsats.
På de fire områder, nemlig arbejdsulykker, psyko-sociale risikofaktorer, dvs. mobning og den slags,
ensidigt gentaget arbejde og tunge løft,
ønsker Venstre selvsagt at fortsætte og forbedre indsatsen med at reducere problemerne.
Arbejdsmiljøindsatsen skal i allerhøjeste grad målrettes de dårligste arbejdspladser.
Hvor arbejdsmiljøet ikke er i orden, skal Arbejdstilsynet prioritere sin indsats med besøg og rådgivning og om nødvendigt med påbud.
Arbejdstilsynet er allerede i fuld gang med en omprioritering af indsatsen, så der tages mere håndfast fat på de virksomheder, der ikke evner eller ønsker at sikre et godt arbejdsmiljø for deres ansatte.
Det skal ikke længere være afgørende for myndighedernes indsats for at forbedre arbejdsmiljøet på den enkelte virksomhed, om virksomheden tilhører den ene eller den anden
branche
Fremover skal indsatsen være, hvor behovet er størst, og behovet er størst dér, hvor arbejdsmiljøindsatsen er blevet svigtet, og hvor ulykkerne sker.
Med den netop aftalte arbejdsskadereform sikrer vi, at lønmodtagere, der kommer ud for en ulykke, bliver ordentligt behandlet, når der efterfølgende søges om erstatning.
I tilslutning hertil skal hammeren falde hårdt, hvis arbejdsmiljøet ikke er i orden, som beskæftigelsesministeren netop har nævnt i sin tale.
Straffen skal være hård
, hvis man ikke efterlever de gældende arbejdsmiljøregler.
Også forskningsmæssigt er der behov for et løft.
Forskning er et vigtigt redskab i indsatsen.
Det er tilfredsstillende, at der er sket en opprioritering af forskning i forbindelse med den seneste aftale om satspuljen.
Der er således afsat i alt 82 mio. kr. ekstra over de næste 4 år til at styrke indsatsen her.
Der er behov for yderligere forbedringer af arbejdsmiljøet.
Som der lægges op til i rapporten fra arbejdsmarkedets parter i strukturudvalget, skal vi fra begyndelsen af det nye år have set på hele strukturen i arbejdsmiljøsystemet.
Der er ganske enkelt behov for en bedre, mere målrettet og mere specialiseret rådgivning for at leve op til det 21. århundredes krav om gode, sikre og sunde arbejdspladser.
I Venstre imødeser vi ministerens udspil.
Der er tiltrængt behov for forbedringer og systemændringer også på dette område.
Så vil jeg på vegne af Venstre, Dansk Folkeparti og Det Konservative Folkeparti fremsætte følgende:
Forslag til vedtagelse
»Folketinget kan med tilfredshed konstatere, at myndighedsindsatsen på arbejdsmiljøområdet er fokuseret på at opfylde de mål, som prioriteringsudvalget har opstillet på fire udvalgte områder.
Det er imidlertid en vigtig forudsætning for opfyldelsen af prioriteringsudvalgets ambitiøse mål, at arbejdsmarkedets parter også fokuserer deres indsats på de udvalgte områder. Folketinget opfordrer regeringen til snarest at fremlægge et udspil med henblik på en forbedring af arbejdsmiljøindsatsen.
Indsatsen på arbejdsmiljøområdet skal både gøre det attraktivt for virksomheder og ansatte at sørge for et godt arbejdsmiljø og samtidig sikre en effektiv anvendelse af ressourcerne.
Det er vigtigt, at både virksomheder og ansatte kan se logikken i arbejdsmiljøindsatsen.«